《天香结社次韵答赠梁东林丈二首 其一》
明代·詹甘雨

出郭寻幽避俗尘，相期博雅会兹辰。林深草色迷三径，野旷花飞匝四邻。

贝叶经翻禅钵碎，石台荷喷客觞频。叨陪妙躅恣延赏，共挹天香订夙盟。

作者简介：詹甘雨，字肃徵。东莞人。明世宗嘉靖二十九年（一五五○）贡生。官绍兴训导，擢海宁教谕。事见民国《东莞县志》卷四五。